En ung mand er søndag blevet varetægtsfængslet og sigtet for at bringe andre menneskers liv og helbred i fare, da han kørte vanvidskørsel i Københavns gader.

Episoden fandt sted lørdag aften. Her blev en svensk og en norsk mand ramt, da en gerningsmand i en sort Audi ifølge politiet blandt andet kørte over et fodgængerfelt med cirka 100 kilometer i timen i det indre København.

Den svenske mand blev indlagt med adskillige knoglebrud og blev betegnet som slemt tilredt uden at være i livsfare.

Den norske mand fik kørt sin fod over og er udskrevet, oplyser Københavns Politi.

Adskillige mennesker måtte springe til siden for at undgå at blive ramt af bilen.

Politiet anholdt fem mænd fra det københavnske bandemiljø, som ifølge politiet 'har forbindelse til bilen'.

De blev søndag eftermiddag fremstillet i grundlovsforhør i Københavns Dommervagt. Grundlovsforhøret foregik for lukkede døre, og der blev indført navneforbud i sagen.

Fire af mændene blev siden løsladt, mens sigtelsen imod dem er opretholdt. Den femte mand blev varetægtsfængslet indtil tiende september.

Københavns Politi ønsker ikke at oplyse alder på den varetægtsfængslede mand.

Det fremgår af sigtelsen, at de fem i forening kørte vildt og på en 'hensynsløs måde' af ren og skær kådhed.

Den første påkørsel fandt sted tæt på Holmens Kanal. Det næste ved Toldbodgade.

Da politiet fik anmeldelsen om det første uheld, satte man efter den sorte Audi, men måtte stoppe op for at yde livreddende førstehjælp til den mand, der havde pådraget sig adskillige knoglebrud.

Senere blev de fem unge mænd anholdt ved Gefionspringvandet på Langelinie.

ritzau